《王昭君怨诸词人连句》
唐代·佚名

掖庭娇幸在蛾眉，争用黄金写艳姿。始言恩宠由君意，谁谓容颜信画师。

微躯一自入深宫，春华几度落秋风。君恩不惜更衣处，妾貌应殊画壁中。

闻道和亲将我撇，选貌披图遍宫掖。图中容貌既不如，选后君王空悔惜。

始知王意本相亲，自恨丹青每误身。昔是宫中薄命妾，今成塞外断肠人。

九重恩爱应长谢，万里关山愁远嫁。飞来北地不胜春，月照南庭空度夜。

夜中含涕独婵娟，遥念君边与朔边。毳幕不同罗帐日，毡裘非复锦衾年。

长安高阙三千里，一望能令一心死。秋来怀抱既不堪，况复南飞雁声起。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。